Անիտա Մյուլլեր-Քոեն

**Անիտա Մյուլլեր-Քոեն** (, ), Ավստրիայում ծնված հրեա կին էր, որը 1935 թվականին գաղթել է Թել Ավիվ, Պաղեստին։ Ավստրիայում նա զբաղվել է գրական, հասարակական և քաղաքական գործունեությամբ, հետարքրվել է սիոնիզմով։

Եղել է Վիեննայի հրեական ազգային կուսակցության առաջավոր անդամներից մեկը, կազմակերպել և ակտիվորեն մասնակցել է հրեա կանանց Առաջին համաշխարհային կոնգրեսին, որը տեղի է ունեցել 1923 թվականի մայիսին Վիեննայում 1923 թվականի մայիսին։ 1925 թվականին Չիկագոյում կայացած Ամերիկյան հրեական կոնգրեսում նա ելույթ է ունեցել նստաշրջանի բացման ժամանակ։ 1935 թվականին Պաղեստին արտագաղթելուց հետո դարձել է Միզրահի կանանց կազմակերպության անդամ, հիմնել է կանանց սոցիալական ծառայություն և շարունակել իր բարեգործական գործունեությունը, որը հիմնականում վերաբերվել է երեխաներին և ներգաղթյալներին։

## Կենսագրություն
Անիտա Ռոզենցվեյգը ծնվել է 1890 թվականի հունիսի 6-ին Վիեննայում, վաճառականի ընտանիքում։ Կրթություն է ստացել Վիեննայում։

1909 թվականին նա ամուսնացել է վաճառական Առնոլդ Մյուլերի հետ և ունեցել դուստր, որը մահացել է 1938 թվականին։ 1921 թվականի օգոստոսին նրանք ամուսնալուծվել են։ 1922 թվականի հոկտեմբերին Անիտան ամուսնացել է վաճառական Սամուել Քոենի հետ։ Վերջինիս հետ նա հանդիպել է Շվեյցարիայում։ Սամուել Քոենը եղել է կրքոտ սիոնիստ։ 1928 թվականին ծնվել է նրանց դուստրը՝ Ռութը։ Այդ ամուսնությունը զգալիորեն մեծացրել է Անիտա Մյուլլեր-Քոենի հետաքրքրությունը սիոնիզմի նկատմամբ։

Առաջին համաշխարհային պատերազմի տարիներին նա հիմնել է սոցիալական աջակցության կազմակերպություն և զբաղվել սոցիալական աշխատանքով։ Կազմակերպությունը օգնել է անօթևան երեխաներին, մայրերին և փախստականներին։ Նրա թեյի և ապուրի խոհանոցը օրական սպասարկել է մոտ 3000 մարդու։ Հիմնականում նա օգնություն է ցուցաբերել Գալիցիայի և Բուկովինայի փախստականներին։

1923 թվականին Մյուլլեր-Քոենը կատարել է բոլոր հիմնական նախապատրաստությունները հրեա կանանց համաշխարհային կոնգրեսի համար, որը բացվել է 1923 թվականի մայիսի 6-ին Հոֆբուրգում՝ Ավստրիայի նախագահ Միխայել Հայնիշի և այլ բարձրաստիճան անձանց մասնակցությամբ։ Համագումարում նա իր զեկույցում մանրամասը ներկայացրել է Առաջին համաշխարհային պատերազմի հետևանքով երեխաների խնամքի հետ կապված խնդիրները։ 1920-ականների ընթացքում նա մի քանի ուղևորություններ է կատարել Պաղեստին, ինչպես նաև այցելել է Միացյալ Նահանգներ, որտեղ 1925 թվականին ելույթ է ունեցել Չիկագոյում տեղի ունեցած հրեական կոնգրեսի բացման ժամանակ։

1929 թվականին Համբուրգում տեղի ունեցած Հրեա կանանց համաշխարհային երկրորդ համաժողովում նա ընտրվել է հրեա կանանց համաշխարհային ֆեդերացիայի փոխնախագահ։

1929 թվականին ընտանիքի հետ տեղափոխվել է Լյուքսեմբուրգ, 1932 թվականին՝ Լոնդոն, որտեղ շարունակել է իր սիոնիստական ​​գործունեությունը։ 1935 թվականին նրանք հաստատվել են Թել Ավիվում, որտեղ Անիտա Մյուլլեր-Քոենը շարունակել է իր աշխատանքը երեխաների հետ և աշխատել ներգաղթյալների հետ։ 1936 թվականին նա հիմնել է «Կանանց սոցիալական ծառայություն» կազմակերպությունը, և ակտիվ գործունեություն է ծավալել «Միզրահիմ» կանանց կազմակերպությունում, սակայն հետագայում միացել է «Հերութ» կուսակցությանը։ Նա 1956 թվականին Երուսաղեմում մասնակցել է մի քանի սիոնիստական ​​կոնգրեսների։

Անիտա Մյուլլեր-Քոենը մահացել է 1962 թվականի հունիսի 26-ին Թել Ավիվում։ Նա տառապել է երկարատև և ծանր հիվանդությամբ։

Փախստականների հետ կատարած աշխատանքի համար 1966 թվականի մարտի 28-ին Թել Ավիվի ավստրիացի փախստականների համար նախատեսված ծերանոցը անվանվել Անիտա Մյուլլեր-Քոենի անվամբ։

## Մատենագիտություն
* *Zweiter Tätigkeits- und Rechenschafts-Bericht : der Wohlfahrtsinstitutionen*, 1917
* *Dritter Tätigkeits- und Rechenschaftsbericht der Wohlfahrtsinstitutionen der Frau Anitta Müller für Flüchtlinge aus Galizien und der Bukowina*, 1918
* *Zehn Jahre Arbeit des Vereines Sozilae Hilfsgemeinschaft : 1914-1924*, 1924

## Ծանոթագրություններ

Կատեգորիա:Ավստրիայի քաղաքական գործիչներ
Կատեգորիա:Ավստրիացի սոցիալական աշխատողներ
Կատեգորիա:Ավստրիացի ֆեմինիստներ
Կատեգորիա:Իսրայելցի ֆեմինիստներ
Կատեգորիա:Սոցիալական աշխատողներ